Ди ныбжьэгъуфIым и лэжьыгъэщIэ
ТхылъыщIэ
 Иджыблагъэ къыдэкIащ усакIуэ Зэгъэщтокъуэ Людмилэ и тхылъыщIэ. «Си хъуаскIэ гъащIэм къыхэнэнщ» зыфIища тхылъым и теплъэр дахэщ, и купщIэри абы зэрекIужым шэч хэлъкъым.
«Тхэ щыIэжкъым» жаIэу щытхьэусыхэ, тхылъ къыдэбгъэкIынуи гугъу дыдэ щыхъуа нобэрей ди зэманми, ди гуапэ зэрыхъунщи, щыIэщ зытхыр хъухэмрэ ахэр ерыщу дунейм къытезыгъэхьэхэмрэ. Абыхэм ящыщщ нобэ къытIэщIыхьа лэжьыгъэр зи къалэмыпэм къыпыкIа Зэгъэщтокъуэ Людэ.
Людэ илъэс куэд хъуауэ ди редакцэм и ныбжьэгъуфIщ. И усэ купщIафIэхэр щIэх-щIэхыурэ ди газетым теддзэм къыщымынэу, зыпэрыт лэжьыгъэ IэнатIэм игу къигъэкI гупсысэ нахуэхэр зи лъабжьэ тхыгъэхэри мызэ-мытIэу ди щIэджыкIакIуэхэм ялъигъэIэсащ.
«Си хъуаскIэ гъащIэм къыхэнэнщ» тхылъыр къыщыдэкIащ «Фрегат» тхылъ тедзапIэм, и бжыгъэр щитху хъууэ. Абы ихуащ Людэ и усэ къыхэхахэр, балладэхэр, эссехэр, уэрэдхэр. Иужьрейхэм ящIыгъущ нотэхэри.
Тхылъым и япэ напэкIуэцIым Людэ фIыщIэ щахуещI ар къыдэгъэкIыным зи гуащIэ хэзылъхьахэу Ныр Мухьэмэд, Къаздэхъу Алберд, Мусэфар Мэжид, Бичэ Анзор сымэ. Дэри ди гуапэщ абыхэм усакIуэр зэрагъэгушхуам къыпэкIуэу гуфIэгъуэ куэд ялъагъуну.
ИСТЭПАН Залинэ.
